Itzun yi wiꞌt bnixeꞌn cyakil yi eꞌchk takleꞌneꞌj,
choꞌn tzun beneꞌn lakak eꞌchk amaꞌl cwent Galilea,
na nkꞌeraꞌtz tajbil iꞌ tan beneꞌn Judea,
na sken tbit yi at cyocbil tan biyleꞌn iꞌ.
Ma yi txant tan tucumuleꞌn yi jun kꞌej yi na icyꞌ cyaꞌn yi eꞌ judiy yi na biꞌaj Scab Teꞌ,
nintzun cyal yi eꞌ titzꞌun Jesús tetz:
—Baꞌn tcuꞌn cẍben Judea,
bantz quilol yi eꞌ achusbeꞌtz yi eꞌchk milawr yi na bnix awaꞌn.
Na quil scꞌul yi ewun cuꞌn tzaban amunl.
¿Nxac yi ntin tzoneꞌj na cẍtzan tan banleꞌn eꞌchk milawr?
Baꞌn tcuꞌn cẍben tan banleꞌn eꞌchk milawraꞌtz ẍchiwutz cyakil wunak Judea,
—cheꞌch tzun bantz tetz.
Xcyꞌaklil tuꞌ na chiban cyen yi eꞌ titzꞌun Jesús teꞌj,
na quinin cyocsaj yi mbi ekaꞌn taꞌn.
—Txeꞌn opon kꞌejlal tan jaleꞌn wetz inkꞌej.
Ma tziwutz itetz,
alchok kꞌejil yi baꞌn tan joyleꞌn itetz ikꞌej.
Poro qui na chiꞌch chicꞌuꞌl wunak tziteꞌj chi na chiꞌch chicꞌuꞌl sweꞌj,
tan paj yi tzan lajluchaxeꞌn chipaltil waꞌn.
Baꞌn tcuꞌn quibeneꞌnk bin itetz,
ma in wetz,
quil chimben chan,
na txeꞌn opon kꞌejlal tan imbeneꞌn,
—stzun iꞌ scyetz.
Yi wiꞌt talol yi eꞌchk yolaꞌs,
ntaꞌsteꞌn nin cyaj cyent le amaꞌl cwent Galilea.
Itzun bantz,
yi nsken chiben yi eꞌ titzꞌun Jesús tan ticyꞌseꞌn yi kꞌej,
nin nchaꞌtz iꞌ nin bentz.
Poro ewuꞌn cuꞌn tuꞌ toponeꞌn.
Ma yi eꞌ wunak,
nternin na chitzan tan joyleꞌn iꞌ:
—¿Abil atit jun yajaꞌtz?
—cheꞌch.
Na ẍchixoꞌl yi eꞌ wunak yi ateꞌ-tz tkꞌej,
at wiꞌnin eꞌ yi na chitzan tan yolcheꞌn Jesús.
At eꞌ yi na cyal:
“Yi jun yajaꞌtz,
chumbalaj nin iꞌ.”
Poro nchaꞌtz at eꞌ yi na cyal:
“Chin cachiꞌ nin iꞌ,
na iꞌ jun subul nak,”
cheꞌch.
Poro jasneweꞌn cuꞌn na chitzan tan yolcheꞌn Jesús,
na na chixob scyetz yi eꞌ contr te Jesús.
Itzun te yi na nicyꞌan cunin yi kꞌej,
tocomponeꞌn Jesús le templo.
Nin xeꞌtijt tan chichusleꞌn wunak.
Ma yi eꞌ judiy yi contr teꞌj,
wiꞌnin cyeleꞌn yabtz te yi yol yi na tzan tan yolcheꞌn,
itzun cyaltz:
—¿Ẍeꞌn na el xtxum nocxeꞌj te wiꞌnin ajtzaꞌkl?
Wech na quiꞌc ẍchusuꞌn,
—cheꞌch.
—Yi chusuꞌn yi cyꞌaꞌn wetz waꞌn,
nkꞌeꞌtz wetz,
ma na tetz yi jun yi nchinchakon tzaj.
Nin alchok scyetz yi na el talmaꞌ tan banleꞌn taneꞌn yi tajbil Ryos,
tzꞌelepon xtxum tetz yi choꞌn nsaj teꞌtz te Ryos.
Nin nkꞌeꞌtz wajtzaꞌkl cuntuꞌ yi na wal.
Na ko at jun yi na xcon tajtzaꞌkl taꞌn tan chichusleꞌn wunak iꞌtz jun techl yi kꞌej tuꞌ iꞌ na joy.
Poro alchok scyetz yi na tal quib yi na tal yi chusul tetz,
itzun iꞌaꞌtz yi cyꞌaꞌn yi chusuꞌn taꞌn yi bintzinin tetz.
Na wal yi jun yoleꞌj,
na yaꞌstzun wutaneꞌn wetz.
Na yi inchusuꞌn choꞌn na saj te yi jun yi nchinchakon tzaj.
Nkꞌeꞌtz in subul nak chi na cyaluꞌ.
“Poro yi eꞌ cyeruꞌ,
eꞌuꞌ subul nak,
na takꞌnak Moisés yi ley scyeruꞌ tan chibnoluꞌ taneꞌn,
poro qui na chitzanuꞌ tan banleꞌn taneꞌn.
¿Nxac tzun na cyajuꞌ choꞌcuꞌ tan imbiyleꞌn?
—chij Jesús scyetz.
—Aẍ loꞌ yab.
¿Naꞌ scyetz jun na taj tzꞌoc tan abiyleꞌn?
—cheꞌch.
Stzaꞌwel tzun Jesús chiyoltz:
—Lastum ja bnix jun tal milawr waꞌn le jun kꞌej ujleꞌn,
poro cyakil cuꞌn eꞌuꞌ ja chicyakaxuꞌ taꞌn.
Poro chitxumeꞌuꞌ yi mbi banak kꞌajtzun kamam Moisés.
Iꞌ akꞌon yi ley tan chibajeꞌn circuncidar yi eꞌ niꞌ.
(Poro nkꞌeꞌtz iꞌ xeꞌtzan cuꞌn yi jun xtxolbilaꞌtz,
ma na i yi eꞌ mam cyen iꞌ.)
Ej nin ko na noj quen yi bajeꞌn circuncidar jun niꞌ le jun kꞌej ujleꞌn,
ilenin na choꞌcuꞌ il tan banleꞌn taneꞌn tal wankil iꞌ.
Ma jaluꞌ,
ko yaꞌtz na chibanuꞌ tul jun kꞌej ujleꞌn tan qui chipajoluꞌ yi caꞌwl Moisés,
¿mbi tzuntz yi na chiꞌch chicꞌuꞌluꞌ sweꞌj tan tuꞌ yi mmuꞌl yos waꞌn te cyakil yi wankil jun yaj?
Quil cyakꞌ quenuꞌ yi balaj ajtzaꞌkl tetz ploj.
Ma na yi na choꞌcuꞌ tan maꞌleꞌn eꞌchk ajtzaꞌkl,
tajweꞌn yi puntil cuꞌn cyulejuꞌ.